
Forord

Individuation
er et helt centralt begreb i C.G. Jungs menneskesyn. Det er Jungs
foretrukne betegnelse for selvrealisering eller
selvvirkeliggørelse. Det karakteriserer de udviklingsprocesser, et
menneske gennemgår, når det arbejder på at bevidstgøre sin egen
modsætningsfyldte natur. Han sagde, at individuationsprocessen er
hans begreb for ”at blive hel” (ty: Ganzwerdung) (GW 11.906).

 


Mit bidrag i
denne fremstilling er en gennemgang af nogle vigtige
indfaldsvinkler til emnet i Jungs værker. Hele vejen igennem
dokumenterer jeg, at det rent faktisk er Jungs synspunkter, jeg
gengiver. Det sker ved hjælp af citater fra og henvisninger til
skriftlige kilder fra hans egen hånd. Denne e-bog kan derfor også
anvendes til studiebrug.

 


Efter citater
og referater fra Jungs samlede værker (Gesammelte Werke eller Collected
Works) er der en talkombination i parentes. Eksempelvis betyder
den ovenfor nævnte henvisning (GW 11.906) bind 11, paragraf 906 i
den tyske udgave. Bind og paragrafnumre er oftest de samme i den
tysk- og engelsksprogede version. Hvor det ikke er tilfældet,
angiver jeg stedet både i GW og CW.

 


Det er ikke
Jung, der har skabt begrebet individuation, men han er formodentlig
den, der i det 20. århundrede har beskæftiget sig mest indgående
med det voksne menneskes selvrealisering ud fra en dybdepsykologisk
synsvinkel.

 


I mit liv med
studier af og undervisning i Jungs teorier oplevede jeg i 1970’erne
og 80’erne, at ord som ”selvrealisering” og ”selvudvikling”
generelt set var plusord, og at Jungs erfaringer og teorier på
området var i høj kurs blandt mange mennesker.

 


I de senere år
har ordene ofte fået en negativ ladning. Der sker typisk hos
intellektuelle personer, der harcelerer over andres hang til
selvrealisering, fordi førstnævnte hævder, at sidstnævnte er
optaget af sig selv på bekostning af deres sociale relationer og
ansvar. For kritikerne er selvudvikling lig med selvoptagethed og
egoisme.

 


Jungs psykologi
er også blevet ramt af denne form for kritik. Det blev den også i
hans egen tid. Til det formål er der konstrueret utallige
”stråmænd” af Jungs teorier, som formodentlig bygger på
projektioner af kritikernes egne skyggesider. Jeg forsøger
undervejs i fremstillingen at aflive nogle af de mange
forvanskninger af Jungs opfattelse af individuation.

 


Jungs tanker og
erfaringer på området er stadig væk aktuelle, fordi der til alle
tider har været mennesker, der reflekterer over deres
individualitet og identitet. Det sker også i dag på trods af
bedrevidende teorier eller ligefrem moraliserende fordømmelser fra
meningsdannere – især inden for teologi og psykologi.

 


Der findes fx
psykologiske retninger, der benægter, at et menneske overhovedet er
et individ; det er kun et situid. Man er ifølge en sådan opfattelse
kun noget i kraft af den aktuelle kontekst, man befinder sig i,
hvilket naturligvis ville gøre individuation meningsløs. Set ud fra
Jungs menneskesyn er denne forståelse et symptom på den
fremmedgørelse og splittelse, som det moderne menneske befinder sig
i.

 


I stedet for at
lade sig snakke væk fra det ældgamle spørgsmål om ens identitet gør
man af hensyn til sit sjælelige velbefindende klogt i at beskæftige
sig med det, når det dukker op for én. Målet for Jung og mange
andre (som fx Søren Kierkegaard) har aldrig været at finde et
endegyldigt svar – det er selve refleksionsprocessen, der er
vigtig.

 


Hvis man følger
Jungs ideer i denne proces, fører det ikke til selvoptagethed, men
til en mere intens relation til andre mennesker. Hvis det ikke er
tilfældet, er der ikke tale om selvudvikling, men selvafvikling.
Man kan ikke først finde sig selv ved at betragte sin egen navle og
så derefter evt. gå ud i verden og forholde sig til andre.
Individuation indbefatter ifølge Jungs menneskesyn på én gang både
ens eget indre sjæleliv og den ydre relation til andre, hvilket vil
fremgå af det følgende.

 


Fremstillingen
er bygget sådan op, at først bliver Jungs forståelse af begreberne
om individ, individualitet og individuation defineret og sat i
relation til hans opfattelse af den enkeltes placering i samfundet
og andre fællesskaber. Man kan se Jungs psykiatriske arbejde og
forfatterskab som ét stort forsøg på at finde en vej for det
enkelte individ, så det på den ene side undgår egoistisk
selvoptagethed, på den anden side ikke mister sig selv ved at blive
opslugt af kollektive massebevægelser.

 


Dernæst handler
fremstillingen om forskellige stadier i individuationsprocessen,
hvor jeget bevæger sig frem mod erfaringen af selvet. Det centrale
i denne proces er, at jeget lærer at acceptere, at det ikke længere
er enehersker i det sjælelige univers, men må leve med en
anerkendelse af de ubevidste komplekser, der hidtil har været
undertrykt og fortrængt, herunder de ubevidste indhold, som Jung
med symbolske begreber kaldte skyggen, anima og animus.

 


I den
efterfølgende gennemgang af Jungs opfattelse af
individuationsprocessen står de erfaringsmæssige, herunder
religiøse aspekter, centralt. Bevidstgørelsen og foreningen af
modsætningerne i psyken udfordrer ifølge Jung først og fremmest et
menneskes etiske beslutningskraft.

 


Afslutningsvis
behandler fremstillingen Jungs erfaring med, at
individuationsprocessen kun kan udtrykke sig ved hjælp af symboler.
Dette har ført hans forskning ind i at finde paralleller til det
symbolske materiale han har set i individuationsprocessens drømme
og fantasier. Det drejer sig bl.a. om materiale fra
religionshistorien, den middelalderlige alkymi og folkeeventyr. Som
eksempel på sidstnævnte gennemgås Jungs tolkning af Grimm-eventyret
Ånden i flasken (som er gengivet i et tillæg).

 Individuation og
individualitet

Jung
formulerede helt kortfattet sin forståelse af individuation på
denne måde:

 



”Individuation betyder: at blive et selvstændigt individ og, for
så vidt som vi ved individualitet forstår vores inderste, sidste og
usammenlignelige egenart, at blive sit eget selv. Man kunne
derfor også oversætte ”individuation” med ”selvrealisering” eller
med ”selvvirkeliggørelse”.” (GW 7.266).

 


I definitionen
på individuation i Psychologische Typen fra 1921 skrev Jung om
begrebets betydning i den analytiske psykologi og i individets
liv:

 


”Begrebet
individuation spiller en ikke ubetydelig rolle i vores psykologi.
Individuation er generelt set den proces, hvor individer bliver
dannet og adskilt fra andre, specielt udviklingen af det
psykologiske individ som et væsen, der adskiller sig fra det
fælles, fra den kollektive psykologi. Individuation er derfor
en differentieringsproces, hvis mål er at udvikle den
individuelle personlighed.” (GW 6.825 / CW 6.757).

 


For Jung var
individuation således en proces, der skaber et psykologisk
”individ”, der som ordet siger er en udelelig enhed, en helhed (GW
9.1.490).

 


Jung bemærkede
i den forbindelse, at man generelt antager, at bevidstheden udgør
hele det psykologiske individ. Men i hans menneskesyn hører
hypotesen om de ubevidste processer med til individets totalitet,
selv om mange benægter deres eksistens. I modsætning til denne
benægtelse fastholdt han, at man let kan se, at de ubevidste
processer manifesterer sig i en persons adfærd, på trods af at
vedkommende selv er ubevidst om det (ibid.).

 


Psykologisk
individualitet har ifølge Jungs opfattelse en a priori ubevidst
eksistens parallelt med den fysiske individualitet. Den eksisterer
dog kun bevidst i det omfang, man kan skelne sig selv fra andre
individer (GW 6.829 / CW 6.755).

 


Det kræver en
bevidst differentieringsproces, dvs. en individuationsproces, at
gøre individualiteten bevidst. I den oprindelige tilstand er
individualiteten ubevidst smeltet sammen med omgivelserne, hvor den
er projiceret på objektet. Objektet får derfor en for stor værdi og
virker for stærkt determinerende (ibid.).

 


Jung sagde om
det individuelle som forskelligt fra det kollektive i psyken:

 


”Med
individualitet forstår jeg individets egenart og særpræg i enhver
psykologisk henseende. Individuelt er alt det, der ikke er
kollektivt, som altså kun tilhører den enkelte og ikke en større
gruppe af individer. Man kan næppe dokumentere nogen individualitet
ved de psykiske elementer, men nok kun ved deres specielle og
unikke gruppering og kombination.” (GW 6.824 / CW 6.756).

 


Det sidstnævnte
i ovenstående citat om individualiteten som en speciel kombination
af psykiske indhold præciserede Jung i Relationerne mellem jeget
og det ubevidste i To essays om analytisk psykologi:

 


”Individets
egenart må ... på ingen måde forstås som en fremmedartethed i dets
substans eller dets komponenter, men langt snarere som et specielt
blandingsforhold eller en gradueret differentieringsforskel af
funktioner og evner, der i sig selv er universelle. Ethvert
menneskeansigt har en næse, to øjne osv., men disse universelle
faktorer er variable, og det er denne variabilitet, der muliggør
den individuelle egenart.” (GW 7.267).

 


Jung bemærkede
i et tillæg til To skrifter om analytisk psykologi, at det
er forbløffende, hvor meget det kollektive fylder i den
individuelle psyke, og hvor sårbar individualiteten er:

 


”Ved en
nærmere betragtning bliver man altid forbavset over at se, hvor
meget af vores såkaldte individuelle psykologi der egentlig er
kollektiv. Det er så meget, at det individuelle fuldstændigt
forsvinder bag det.

 


Da
individuation imidlertid er en uundgåelig psykologisk fordring, kan
man ved at betragte kollektivets overmagt regne ud, hvilken helt
særlig opmærksomhed man skal skænke denne sarte plante
”individualitet”, så den ikke bliver kvalt fuldstændigt af det
kollektive.” (GW 7. s.310 / CW 7.241).

 


I Jungs
menneskesyn spiller ”denne sarte plante”, individualiteten, en helt
afgørende rolle. Individet er på grund af sin bevidsthed
betingelsen for, at verden overhovedet eksisterer for os.
”Dermed tilkommer psyken et kosmisk princips værdighed, der –
filosofisk og de facto – giver det en ligeværdig position ved siden
af princippet om den fysiske væren.” Og individet er den eneste
umiddelbare manifestation af psyken (GW 10.528).

 


For Jung var
det bl.a. vigtigt at understrege dette, fordi individualiteten er
truet fra to sider. For det første bliver den nivelleret væk ved at
blive vurderet ud fra statistiske regler, selv om den er en
undtagelse fra dem. For det andet kræver kirkerne, at individet
skal underkaste sig deres kollektive dogmer. Videnskaben
nedvurderer det individuelle som subjektivisme, og kirkerne
fordømmer det moralsk som kætteri og åndeligt hovmod (GW
10.529).

 


Jung gjorde
mange steder i sine værker opmærksom på truslen mod
individualiteten fra alle former for kollektive bevægelser og
-ismer. I vores tid, hvor kirkerne som regel ikke har nogen særlig
indflydelse, er det andre kollektive kræfter, der overdøver det
individuelle, såsom politiske -ismer og modefænomener, der bliver
formidlet via de sociale medier.

 


Konsekvensen af
nedvurderingen af individualiteten er ifølge Jung en ensidig
opmærksomhed på det ydre, der blokerer vejen til umiddelbare indre
erfaringer, hvilket fik ham til at konkludere på de ovennævnte
overvejelser:

 


”Hvis ikke
individets selvstændighed var den hemmelige længsel hos mange
mennesker, ville det næppe være muligt for det moralsk og åndeligt
at overleve den kollektive undertrykkelse.” (GW 10.529).

 Individualitet og
fælleskab

Det
problematiske forhold mellem det individuelle og det kollektive i
et menneskes liv er på ingen måde af nyere dato. Johs Sløk skrev
således i De europæiske ideers historie, at et af de
grundlæggende spørgsmål, der går igen i vores kultur vedrørende et
menneskes identitet, kan formuleres på denne måde:

 


”Er hvert
menneske en selvstændig individualitet, der er nok i sig selv, en
indre uafhængig verden, eller er det enkelte menneske kun til som
led i en gruppe, i et fællesskab, hvad enten det er slægten,
stammen, staten eller en sekterisk sammenslutning?” (Sløk et
al., 1962, s.12f.).

 


Sløk påpegede
videre, at de europæiske ideers udvikling er karakteriseret af en
række spændingsforhold, der alle dybest set er bestemt af én
grundmodsætning, som man kan udtrykke

med ordene:
afhængighed eller frihed (Sløk et al., 1962,
s.13f.).

 


Sådanne
modsætninger, som har udspillet sig inden for kulturlivets
forskellige områder, møder vi også i dag i det enkelte menneskes
psykiske og sociale liv. Mange mennesker stiller sig selv det
spørgsmål, om de kan være sig selv, når de skal tilpasse sig
fællesskabet i familien, i vennekredsen, på arbejdspladsen og i
samfundet.

 


Man kan læse
Jungs forfatterskab som én lang refleksion over disse grundlæggende
spørgsmål. En af hans markante formuleringer, der principielt set
peger på en vej ud af mods

